 NA FARHIYA HUSSEIN MWANAMUME aliyejiteketeza Alhamisi akilalamikia ugumu wa maisha alifariki saa nne na dakika 20 usiku alipokuwa akipokea matibabu katika Hospitali Kuu ya Pwani, Coast General. Msimamizi Mkuu wa Coast General Iqbal Khandwalla amethibitisha kwamba mwanamume huyo aliyekuwa na umri wa miaka 27 alipata asilimia 80 ya majeraha ya moto na kwamba alifariki siku iyo hiyo aliyolazwa hospitalini. “Madaktari wetu walifanya kila wawezalo, tulimpa dawa na matibabu mengine yaliyofaa, lakini kwa bahati mbaya alifariki saa nne na dakika 20 usiku,’ amesema Bw Khandwalla. Jina la marehemu ni Robert Gituhu na aliyewekwa kuwa ni msimamizi wake ni Ahmed Miraj ambaye ametambulishwa kuwa ni mtu waliyesoma naye. Baadaye watu wa familia yake kutoka Kiambu wamefika na wakachukua udhibiti wa matayarisho ya mipango iliyoko mbele yao. Kwenye video iliyosambazwa mtandaoni mwanamume huyo alionekana akiwa amebeba bendera ya Kenya kabla ya kujiwashia moto katika eneo la Mwembe Tayari, Kaunti ya Mombasa. Kulingana na chifu wa eneo la Mwembe Tayari, mwanamume huyo alikuwa amehitimu kutoka Chuo Kikuu cha Eldoret. Alisomea taaluma ya uhandisi ambapo alihitimu mwaka 2021. “Ninathibitisha kuna mwanamume aliyejichoma katika eneo la Mwembe Tayari,” alisema chifu wa eneo la Mwembe Tayari Bw Mohammed Musa. Taifa Leo ilipofika hospitalini Coast General mnamo Alhamisi, ilipata akiwa amepelekwa kwa chumba cha wagonjwa mahututi. Alifariki baadaye usiku. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  